ՏԶՆ նախարարությունը տրամադրվող գումարները 430 մլն-ով ավելացել են. ԱԺ-ում ընթանում են «2018թ. պետբյուջեի մասին» նախագծի քննարկումները - Լուրեր Հայաստանից - Թերթ.am
ՏԶՆ նախարարությունը տրամադրվող գումարները 430 մլն-ով ավելացել են. ԱԺ-ում ընթանում են «2018թ. պետբյուջեի մասին» նախագծի քննարկումները
10:56 • 31.10.17
Ազգային ժողովի տնտեսական հարցերի ու ֆինանսավարկային և բյուջետային հարցերի մշտական հանձնաժողովների համատեղ նիստում ընթանում են «2018թ. պետական բյուջեի մասին» նախագծի նախնական քննարկումները. հիմնական զեկուցողը ֆինանսների նախարարի առաջին տեղակալ Ատոմ Ջանջուղազյանն է:
Վերջինս ներկայացրեց, որ Տնտեսական զարգացման և ներդրումների նախարարությանը կտրամադրվի 3 մլրդ 22 մլն դրամ, կիրականացվեն 16 բյուջետային նախագծեր:
«Այստեղ որոշակի աճ կա 2017-ի համեմատ՝ 430 մլն-ի չափով: Նախարարության առանձնահատկությամբ է պայմանավորված այդ ավելացումը»,- ասաց նա:
Ջանջուղազյանի խոսքով՝ Էներգետիկ ենթակառուցվածքների և բնական պաշարների նախարարությանը պետբյուջեից կտրամադրվի 81.7 մլրդ դրամ: Նա նկատեց, որ այս ոլորտում հիմնական ծրագրերը ֆինանսավորվում են արտաքին աղբյուրներից։
«Ընդամենը 3 ծրագիր է, որոնք իրականացվում են ներքին ռեսուրսների հաշվին»,- շարունակեց Ջանջուղազյանը:
Ֆինանսների նախարարի առաջին տեղակալը նշեց, որ Տրանսպորտի, կապի և ՏՏ ոլորտի նախարարությանը 2018 թվականի բյուջեի նախագծով կհատկացվի 52.6 մլրդ դրամ:
«Այստեղ ևս արտաքին աջակցության ծախսերի բաժինը մեծ նշանակություն ունի, ներքին ծախսերից ընդամենը 17 մլրդ դրամ է նախատեսվում: Հիմնական միջոցները տրամադրվելու են տրանսպորտի և ճանապարհների ծախսերի համար»,- հավելեց նա:
Ատոմ Ջանջուղազյանը եզրափակեց Կադաստրի պետական կոմիտեին տրամադրող գումարները ներկայացնելով՝ պետական բյուջեից նրանց կտրամադրվի 3.7 մլրդ դրամ, որը հիմնականում կծախսվի աշխատավարձերի վրա: